b'\n_START_ARTICLE_\nValea Florilor, Cluj\n_START_SECTION_\nDate geologice\n_START_PARAGRAPH_\nMasivul de sare de la Valea Florilor, de form\xc4\x83 ovalizat\xc4\x83, apare foarte aproape de suprafa\xc8\x9b\xc4\x83, uneori la abea 0,5 m ad\xc3\xa2ncime, \xc3\xaen luncile V\xc4\x83ilor Bogomirii (C\xc4\x83lmanilor) \xc8\x99i Lupului. Sarea gem\xc4\x83 str\xc4\x83punge stratele acoperitoare tortonian-sarma\xc8\x9biene, \xc3\xaen s\xc3\xa2mburele anticlinalului diapir Cojocna-Valea Florilor. Diapirul de sare, lung de 2 km \xc8\x99i lat de 0,1-0,5 km, este acoperit de strate sub\xc8\x9biri argilo-marnoase. Grosimea masivului este apreciat\xc4\x83 la cca 0,7 km. _NEWLINE_Cu ocazia construc\xc8\x9biilor de cale ferat\xc4\x83 la Valea Florilor s-au g\xc4\x83sit mai multe obiecte vechi \xc3\xaen pu\xc8\x9buri rotunde, dintre care unele ar putea data din epoca bronzului. Datarea Carbon-14 a unui obiect din lemn de la Valea Florilor permite incadrarea lui \xc3\xaen perioada 1420-990 \xc3\xae.e.n. \xc8\x99i astfel dovede\xc8\x99te o exploatare a depozitelor de sare \xc3\xaen perioada bronzului t\xc3\xa2rziu. _NEWLINE_Sarea a fost exploatat\xc4\x83 la suprafa\xc8\x9b\xc4\x83 (prin mici cariere) \xc8\x99i de c\xc4\x83tre romani._NEWLINE_Pe teritoriul acestei localit\xc4\x83\xc8\x9bi se g\xc4\x83sesc izvoare s\xc4\x83rate, saramura fiind \xc3\xaentrebuin\xc8\x9bat\xc4\x83 din vechi timpuri de c\xc4\x83tre localnici.'